Document ID: /roh_data/filtered/fineweb-2-filterrobots_roh.jsonl.gz/26815

La famiglia d'artists ch'è enconuschenta sin
plaun internaziunal e che deriva da la Bregaglia cun Giovanni Giacometti e cun
ses figls Alberto e Diego sco er cun Augusto ch'è parentà dalunsch è
represchentada en moda prominenta cun vastas gruppas d'ovras en la collecziun
dal museum d'art dal Grischun.
La Villa Planta istorica preschenta lavurs
elegidas dals commembers da la famiglia Giacometti, uschia ch'ella po vegnir
scuverta sco "chasa Giacometti". Ils accents dattan l'uschenumnada "Farbe-im-Licht-Malerei" da Giovanni Giacometti sco er
lavurs da ses amis artists Giovanni Segantini, Ferdinand Hodler e Cuno Amiet.
Els tuts represchentan cun lur metodas artisticas individualas en l'art svizzer
la partenza fulminanta en il 20avel tschientaner.
Plinavant cumpiglia la collecziun er
sculpturas, maletgs e dissegns impurtants dad Alberto Giacometti, il qual ha
influenzà en moda duraivla l'art dal temp modern. Las mobiglias creadas cun
inschign da Diego Giacometti, il qual è stà durant sia entira vita il maun dretg
dad Alberto e ch'è sa profilà pir tard sco artist independent, cumpletteschan
la collecziun Giacometti en la Villa Planta.
Las abstracziuns dad Augusto Giacometti ch'èn
resultadas surprendentamain baud e che han gidà essenzialmain a renovar la
pictura svizra dal 20avel tschientaner, furman il punct da partenza da la
segunda part da la preschentaziun da la collecziun en l'edifizi d'engrondiment.